Ofeehah dhaan heynulevey? miothee aslu sababu!\nއޮފީހަށް ދާން ހޭނުލެވޭ؟ މިއޮތީ އަސްލު ސަބަބު!\nހެނދުނު އަވަހަށް ހޭލައިގެން ނިދި ނުފިލަނީސް މަސައްކަތު ދާން ޖެހޭ ހެއްޔެވެ؟ ފަހަރެއްގައި ނިދި މޫނާ ހުރެ އޮފީހަށް ދާން ޖެހުމަކީ އެ ގަޑިއަކަށް މީހާ ނުހޭނޭތީ ވާ ގޮތެއް ކަމަށް ގިނަ ބަޔަކު ހީކޮށްފާނެ އެވެ. ނަމަވެސް ސައިންސްގެ ނަޒަރުގައި މީ ހަމަ މިކަން ވާނެ ގޮތެވެ.\nއޮކްސްފޯޑް ޔުނިވަސިޓީގެ އިސް ސައިންސްވެރިއެއް ކަމަށްވާ ޕޯލް ކެލޭ ހެލްދީ ފުޑް ހައުސް އޮންލައިން މެގަޒިން އަށް ދެއްވި އިންޓަވިއު އެއްގައި ވިދާޅުވީ ހެނދުނު 10 ޖެހުމުގެ ކުރިން މަސައްކަތު ދާން ޖެހުމަކީ ހަގީގަތުގައި ވެސް އިންސާނުންނަށް ދެވޭ އަނިޔާގެ ވައްތަރެކެވެ.\nއިންސާނުންނަށް ވީތީ އަހަރެމެން ކޮންމެ މީހެއްގެ ހަށިގަނޑު ތެރޭގައި ވެސް ބޮޑީ ކްލޮކް އެއް ނުވަތަ ސާކޭޑިއަން ރިދަމް އެއް ވެއެވެ. އަހަރެމެންގެ ހަށިގަނޑު ފަންކްޝަން ކުރަންވާ ގަޑިތައް ތަމްސީލުކުރަނީ މި ސާކޭޑިއަން ރިދަމް އެވެ. އަހަރެމެންގެ ސިކުނޑީގެ ފަންކްޝަން، އެނާޖީ ލެވެލް އަދި ހޯމޯން އުފެއްދުން ފަދަ ހުރިހާ ކަމެއް ހުންނަނީ ވަކި ގަޑިތަކަކަށް ވަކި ގޮތަކަށް ކުރަން ހަމަޖެހިފަ ޕްރޮގްރާމް ކުރެވިފަ އެވެ. އެހެންވެ މާ ކުރިން ހޭލައިގެން 10 ޖަހަންވާއިރަށް މަސައްކަތަށް ދިއުމަކީ އޭގެ ނޭދެވޭ އަސަރު ހަށިގަނޑަށް ކޮށް އޭގެ ގުދުރަތީ ބެލެންސް ގެއްލޭ ކަމެކެވެ. އަދި އަވަހަށް ހޭލުމަކީ އަނިޔާއަކަށް ވަނީ މިހެންވެ އެވެ.\nޑރ. ކެލީ ވިދާޅުވި ގޮތުގައި 24 ގަޑިއިރުގެ ރިދަމްސް ނުވަތަ ވަކި ގަޑިއަކަށް ހޭލުމަކީ އެމީހަކު އަމިއްލައަށް ބަދަލުކުރެވޭނެ ކަންތައްތަކެއް ނޫނެވެ. ސަބަބަކީ އަހަރެމެންގެ ހިތާއި ލިވާގައި ތަފާތު ޕެޓާންތަކެއް ހުންނާތީ އެވެ. އެ އެއްޗެތި ޝިފްޓް ކުރެވޭނީ ދޭއް ނުވަތަ ތިން ގަޑިއިރުންނެވެ.\nތަންތަނުގައި މަސައްކަތްކުރާ މުވައްޒަފުން ދުވާލަކު އަށް ގަޑިއިރު މަސައްކަތްކުރަން ތައާރަފްކުރީ 20 ވަނަ ގަރުނުގެ ކުރީކޮޅު އެވެ. އޭރުން އުފެއްދުންތެރިކަން އިތުރުވެގެންދާނެކަމަށް ބަލާފަ އެވެ. އިންސާނާގެ ގުދުރަތީ 'ބޮޑީ ކްލޮކް" އަށް އޭރު ވިސްނާފައެއް ނެތެވެ. ނުވަތަ އިންސާނާގެ ހަށިގަނޑު ގުދުރަތީ ގޮތުން ހިނގަން ޕްރޮގްރާމް ކޮށްފައިވަނީ ވަކި ގޮތަކަށް ކަން ވިސްނާފައެއް ނެތެވެ.\nޑރ. ކެލީ ވިދާޅުވި ގޮތުގައި މިކަމުގެ ސަބަބުން ހަށިގަނޑަށް ލިބޭ ގެއްލުމުގެ ސަބަބުން އޭގެ ނޭދެވޭ އަސަރު އިންސާނާގެ ނަފްސާނީ، ޖިސްމާނީ އަދި މަސައްކަތުގެ ޕާފޯމަންސަށް ވެސް ކުރެ އެވެ.\nހަފުތާއަކު އެވްރެޖް ހަ ގަޑިއިރަށް ވުރެ މަދުން ނިދާ މީހުންގެ ހަށިގަނޑުގައި ޖީންތައް ފަންކްޝަންކުރާ ގޮތަށް 711 ބަދަލެއް އަންނަ ކަމަށް ސައިންސްވެރިޔާ ވިދާޅުވި އެވެ. އެހެންވެ މަސައްކަތްކުރާ ތަންތަނުގެ މުވައްޒަފުން ހެނދުނު މަސައްކަތް ފަށަން ޖެހޭނީ 10 ޖަހާއިރުކަމަށް އޭނާ ވިދާޅުވި އެވެ. އެހެންނޫންނަމަ ހަމަނިދި ނުލިބި މަސައްކަތަށް ވެސް އޭގެ ނޭދެވޭ އަސަރު ކުރާނެ އެވެ.\nޑރ. ކެލީ އާއި އަދި އެނޫންވެސް ނިއުރޯސައިންޓިސްޓުން ވިދާޅުވަނީ އެކި އުމުރުގައި އިންސާނާގެ ހަށިގަނޑު މަސައްކަތްކުރާ ގޮތަށް ބަދަލުތައް އަންނަކަން ދެނެގަތުން މުހިއްމެވެ. އަދި ނިދާ ވަގުތާއި ހޭލާ ވަގުތަށް އަންނަ ބަދަލުތައް ވެސް ދެނެގަންނަން ޖެހެ އެވެ. މަދުން ނިދޭ މައްސަލަތައް އެންމެ ފުރަތަމަ ދިމާވާން ފަށާނީ ފުރާވަރު އުމުރުގަ އެވެ. އަދި ޓީންއޭޖް އުމުރުގެ ގިނަ ކުދިން އާއްމުކޮށް ނިދަނީ ދަންވަރު 12 ޖަހާ ފަހުންނެވެ. އެހެންވެ މި މީހުންނަށް 10 ޖެހުމުގެ ކުރިން ތަންތަނަށް ދިއުމަކީ އުނދަގޫ ކަމަކަށް ވަނީ އެވެ.\nސްކޫލަށް ދާން ޖެހޭ ކުދިންނަށް ހެނދުނު ނުހޭލާ ވެސް ވާނެ ގޮތެއް ނޯވެ އެވެ. އެހެންވެ މި ކުދިން ކޮންމެ ހަފުތާއަކު 10 ވަރަކަށް ގަޑިއިރުގެ ނިދިން މަހްރޫމް ވެއެވެ.\nހަފުތާ ބަންދަކީ ޒުވާން ކުދިން އެއްގޮތަކަށް ވެސް އަވަހަށް ނިދަން ބޭނުންވާ ދުވަސްތަކެއް ނޫނެވެ. އެހެންވެ ގިނަ ކުދިން ވަރަށް ލަސްވަންދެން މި ފަދަ ރޭރޭ ނުނިދާ އުޅެ އެވެ. އެހެންވެ މި ކުދިންނަށް ވަކި ގަޑިއަކަށް ނިދާފައި ވަކި ގަޑިއަކަށް ހޭލުމަކީ އެއްގޮތަކަށް ވެސް ފަސޭހަ ކަމަކަށް ނުވެ އެވެ.\nޑރ.ކެލީ ވިދާޅުވީ އަވަހަށް ސްކޫލްތައް ފެށުމުގެ ބަދަލުގައި 10 ޖަހާއިރު ފަށަން ޖެހެނީ މި ސަބަބު ތަކާ ހެދި ކަމަށެވެ. އިނގިރޭސި ވިލާތުގެ ސްކޫލެއްގައި އަޖުމަ ބެލުމުގެ ގޮތުން މިގޮތް ޓެސްޓްކޮށްފައިވާ ކަމަށާއި 10 ޖަހާއިރު ސްކޫލްގެ ކިޔެވުން ފަށަން ހަމަޖެއްސިތާ ދުވަސްކޮޅެއް ފަހުން ކުދިންގެ އެޓެންޑެންސް ރަނގަޅުވެ ހޯދާ ނަތީޖާ ވެސް ރަނގަޅުވި ކަމަށް އޭނާ ވިދާޅުވި އެވެ.


Asian Cup: Ethah Haas UAE Supporter Inneh Rovvaalaa, Qatar Furathama Final Ah - Vaguthu\nއެތައް ހާސް ޔޫއޭއީ ސަޕޯޓަރުންނެއް ރޮއްވާލާ، ގަތަރުން ފުރަތަމަ ފައިނަލަށް\nމިއަހަރުގެ އޭޝިއަން ކަޕް ބާއްވާ ގައުމު، ޔޫއޭއީގެ އެތައް ހާސް ސަޕޯޓަރުންނެއް ރޮއްވާލާ، ގަތަރުން ފުރަތަމަ ފަހަރަށް ފައިނަލްގެ ޖާގައެއް ހޯދައިފިއެވެ.\nމިރޭ ޔޫއޭއީގެ މުހައްމަދު ބިން ޒައިދު ސްޓޭޑިއަމްގައި ކުޅުނު ސެމީ ފައިނަލް މެޗުން ގަތަރު ކުރި ހޯދީ 4-0ގެ ނަތީޖާއަކުންނެވެ. މިއީ ގަތަރުން އޭޝިއަން ކަޕެއްގެ ފައިނަލަށް ދަތުރުކުރި ފުރަތަމަ ފަހަރެވެ. އަދި މިއަހަރު ކުރިން އެޓީމަށް އޭޝިއަން ކަޕެއްގެ ސެމީ ފައިނަލާ ހަމައަށްވެސް ދަތުރުކުރެވިފައެއް ނުވެއެވެ.\nމީގެ ކުރިން އޭޝިއަން ކަޕްގެ ފައިނަލެއްގައި ޔޫއޭއީ ވާދަކޮށްފައި ވަނީ އެންމެ ފަހަރަކުއެވެ. އެއީ 1996 ވަނަ އަހަރުއެވެ. މިފަހަރެކޭ އެއްގޮތަށް އެފަހަރުވެސް މުބާރާތް ބޭއްވީ އަމިއްލަ ގައުމުގައެވެ. އެހެން ނަމަވެސް ފައިނަލްގައި ބަލިވީ ސައުދީ އަރަބިޔާ އަތުންނެވެ. އެގައުމުން މިފަހަރު ނުކުތީ ތާރީހު ބަދަލުކޮށް، އަމިއްލަ ގައުމުގައި ތަށި ބެހެއްޓުމަށެވެ.\nމިރޭގެ މެޗު ސިފަކުރެވިފައި އޮތީވެސް އޭޝިއަން ކަޕްގެ "އެލް ކްލެސިކޯ"އެއްގެ ގޮތަށެވެ. ޔޫއޭއީގެ ގިނަ ސަޕޯޓަރުންނަށް މެޗު ބެލުމަށް ފުރުސަތު ދިނުމުގެ ގޮތުން މިއަދު ދެ ގަޑިއިރު ކުރިން ސްކޫލްތައްވެސް ބަންދުކޮށްފައިވެއެވެ. އެތަކެއް ސަޕޯޓަރުންނެއް ވަނީ ދަނޑުވެސް ފުރާލާފައެވެ.\nފުރަތަމަ ހާފް ނިމުމުގެ ކުރިން ގަތަރުން ދެ ގޯލްގެ ލީޑެއް ނެގިއެވެ. ޑިފެންޑަރު ބޮއުލެމް ކޯކީ ފުރަތަމަ ގޯލް ޖެހި އިރު، ދެވަނަ ގޯލް މެޗުގެ 37 ވަނަ މިނެޓުގައި އެޓީމުގެ ތަރި އަލްމޮއީޒް އަލީ ޖެހިއެވެ. އެ ގޯލަކީ އޭނާ މުބާރާތުގައި ޖެހި އަށްވަނަ ގޯލެވެ. އެއީ މިހާތަނަށް އޭޝިއަން ކަޕްގެ އެއް މުބާރާތެއްގައި އެންމެ ގިނަ ގޯލް ޖެހި އަދަދެވެ.\nފުރަތަމަ ހާފްގައި ގަތަރުން ޖެހި ދެ ގޯލާއެކު ޔޫއޭއީއަށް ކުއްލި ސިހުމެއް ގެނުވި ނަމަވެސް، އެޓީމުންވެސް މެޗަށް އަނބުރާވަނުމަށް ގިނަ މަސައްކަތްތަކެއް ކުރިތަން ފެނިގެންދިޔައެވެ. ހާއްސަކޮށް ދެވަނަ ހާފްގެ ކުރީކޮޅުގައި އެޓީމުން ހަމަލާތައް އުފެއްދިއެވެ.\nޔޫއޭއީން ކުރިއަށް ޖެހިގެން ކުޅެމުން ދަނިކޮށް، މެޗުގެ 80 ވަނަ މިނެޓުގައި ހަސަން އަލް ހައިޑޯސްގެ ގޯލުން ގަތަރު އަނެއްކާވެސް ލީޑު އިތުރަށް ފުޅާކުރިއެވެ. މެޗުގެ ފަހު ކޮޅުގައި ޔޫއޭއީން ގަތަރުގެ ޑިފެންސަށް ވަރަށް ބޮޑަށް ޕްރެޝަރު ކުރި ނަމަވެސް، ކައުންޓާ އެޓޭކްގައި ހަތަރު ވަނަ ގޯލެއް ޖަހާ، ގަތަރުން ފައިނަލް ޔަގީން ކުރިއެވެ. ގަތަރުގެ ފަހު ގޯލް އެޓީމަށް ޖަހައިދިނީ ހާމިދު އިސްމާއީލެވެ.\nމެޗުގެ ފަހު މިނެޓްގައި ކަހަލަ ގޮތަކަށް ޔޫއޭއީގެ މުހައްމަދު އިސްމާއީލާ ދެއްކި ރަތްކާޑާއެކު އެޓީމުން މެޗު ނިންމާލީ ކުޅުންތެރިޔަކު މަދުކޮށެވެ.\nގަތަރުން އެގައުމުގެ ފުރަތަމަ ފައިނަލްގައި ނުކުންނާނީ ހަތަރު ފަހަރަށް މުބާރާތް ކާމިޔާބުކޮށްފައިވާ ޖަޕާނާ ދެކޮޅަށެވެ. ފައިނަލް އޮންނާނީ އަންނަ ހުކުރު ދުވަހުއެވެ.\nތިކަންވެސް ތި ނިމުނީ އެވެ\nޖެނުއަރީ 29, 2019 21:57\nޢަންޑަރ އެސްޓިމޭޓް ކުރެވުނީ ތާއެވެ.